ΓΡΑΠΤΗ ΕΡΩΤΗΣΗ E-3464/96 υποβολή: Herbert Bφsch (PSE) προς την Επιτροπή (9 Δεκεμβρίου 1996)

Θέμα: Καθυστερήσεις στην εκτέλεση των προγραμμάτων που αφορούν την ασφάλεια των πυρηνικών αντιδραστήρων και χρηματοδοτούνται από πιστώσεις PHARE και TACIS

Σύμφωνα με την έκθεση του Ελεγκτικού Συνεδρίου για το 1995 το ποσοστό εκτέλεσης των προγραμμάτων που αφορούν την ασφάλεια των πυρηνικών αντιδραστήρων ανέρχεται στο 56% για την ανάληψη υποχρεώσεων και μόνο στο 26% για τις πληρωμές, αν και το θέμα αυτό έχει χαρακτηρισθεί ως επείγον και η Επιτροπή έχει ανακοινώσει «σημαντική» αύξηση του ποσοστού για τη σύναψη συμβάσεων.

1. Πού οφείλονται τα προβλήματα της ανεπαρκούς εκτέλεσης των προγραμμάτων; Εάν η αιτία των προβλημάτων προέρχεται από τις ΧΚΑΕ και τα ΝΑΚ, ποιά μέτρα προτίθεται να λάβει η Επιτροπή για να διασφαλίσει την καλύτερη χρησιμοποίηση των πιστώσεων;

2. Ποιοί πυρηνικοί αντιδραστήρες των ΧΚΑΕ και των ΝΑΚ περιελήφθησαν αρχικά στο εν λόγω πρόγραμμα;

3. Γιά ποιούς πυρηνικούς αντιδραστήρες έχουν ήδη

α) ολοκληρωθεί και

β) δρομολογηθεί έργα ή δράσεις για τη βελτίωση των προδιαγραφών ασφάλειας;

4. Ποιές προγραμματισμένες δραστηριότητες και έργα ευρίσκονται ακόμη εν εκτελέσει ή εν εκκρεμότητι;

5. Μέχρι πότε αναμένεται να υλοποιηθούν τα έργα αυτά;

Απάντηση του κ. Van den Broek, εξ ονόματος της Επιτροπής (17 Ιανουαρίου 1997)

1. Η εφαρμογή των σχεδίων στον τομέα της πυρηνικής ασφάλειας έχει καθυστερήσει για ορισμένους λόγους. Ο προσδιορισμός των γενικών γραμμών του προγράμματος και του λεπτομερούς περιεχομένου των μεμονωμένων σχεδίων μεταξύ του δικαιούχου και της Επιτροπής, αποδεικνύεται δυσκολότερος απ' ό,τι αναμενόταν. Οι ενδιαφερόμενες χώρες δεν διέθεταν διεθνώς αναγνωρισμένο καθεστώς ευθύνης στον πυρηνικό τομέα (μερικές από αυτές δεν διαθέτουν ακόμα). Υπήρξαν διαδικαστικές δυσκολίες, συμπεριλαμβανομένων δυσκολιών στην παροχή αδείας για τον κοινοτικό εξοπλισμό στις Ανατολικές Χώρες. Οι χρηματοδοτικές πηγές στις εν λόγω χώρες ήταν επίσης περιορισμένες.

2. Τα προγράμματα Phare και Tacis περιλαμβάνουν και τα δύο γενικές δραστηριότητες από τις οποίες επωφελούνται όλοι οι πυρηνικοί σταθμοί παρόμοιου σχεδιασμού και δίνουν ειδική υποστήριξη μέσω του προγράμματος επί τόπου βοήθειας. Σ' αυτό το πλαίσιο, έχει δοθεί βοήθεια σε πυρηνικούς σταθμούς στη Ρωσία (Κοla, Balakovo, Kalinin, Leningrad, Smolensk, Beloyarsk), στο Καζακστάν (Aktau), στην Ουκρανία (Rovno, Νότια Ουκρανία, Zaporoshje) και στην Κεντρική Ευρώπη (Kozloduy).

3. έως 5. Στο πλαίσιο αυτής της άμεσης επί τόπου βοήθειας τα θέματα ασφάλειας της λειτουργίας αντιμετωπίζονται με τη βοήθεια κοινοτικών επιχειρήσεων εκμετάλλευσης πυρηνικών εγκαταστάσεων και παρέχεται εξοπλισμός. Τα παραδείγματα περιλαμβάνουν την παροχή στο Balakovo ενός συστήματος καθαρισμού συμπυκνωτή, την παροχή στο Rovno βαφών που αντέχουν στην πυρά και ενός συστήματος επιθεωρήσεων ατμογεννήτριας, την παροχή εξοπλισμού μη καταστροφικών δοκιμών στο Kalinin και στη Νότιο Ουκρανία και την παροχή ενός συστήματος συντήρησης με υπολογιστή στο Smolensk και ενός συγκεντρωτικού συστήματος πληροφόρησης στο Sosnovy Bor. Πολλοί πυρηνικοί σταθμοί έχουν ήδη λάβει σημαντικό αριθμό ανταλλακτικών. Άλλα προγράμματα που αποφασίστηκαν έχουν ήδη αρχίσει ή θα αρχίσουν σύντομα. Πολλά από αυτά είναι σύνθετα από τεχνική άποψη και χρειάζονται μακρά περίοδο εφαρμογής που καλύπτει τον σχεδιασμό, την κατασκευή, την προμήθεια και την εγκατάσταση.

Επειδή η ασφάλεια των πυρηνικών εγκαταστάσεων περιέχεται σαν προτεραιότητα στον βραχυπρόθεσμο σχεδιασμό τόσο για το πρόγραμμα Phare, όσο και για το πρόγραμμα Tacis, θα συνεχίσουν να περιλαμβάνονται στα προγράμματα των ερχόμενων ετών σχέδια άμεσης βοήθειας.